Zuma vaar uit teen Ramaphosa se brief oor korrupsieOudpres. Jacob Zuma. (Foto: Sandile Ndlovu/Pool) Oudpres. Jacob Zuma het Vrydag in ’n brief teenoor pres. Cyril Ramaphosa uitgevaar nadat dié verlede naweek ’n brief aan die regerende party uitgestuur het waarin hy aanvoer dat die ANC “beskuldigde nommer een” is wat korrupsie in die land betref. Zuma beskuldig Ramaphosa nou daarvan dat hy die ANC uitverkoop om aantygings van korrupsie teen homself te verdoesel. “Dit is onvergeeflik om ons leiers uit eie geledere en medelede as misdadigers uit te wys vir misdade waarvan jy en diegene saam wie jy in staatstrukture dien, beskuldig word,” lui Zuma se brief. Die oudpresident beskuldig Ramaphosa nie net daarvan dat hy partytradisie oortree het toe hy finansiering vir sy veldtog in 2017 ontvang het nie, maar ook dat hy geld van “wit monopoliekapitaal” ontvang het. “Meneer die president, jy word tans daarvan beskuldig dat jy byna R1 miljard in skenkings van wit monopoliekapitaal ontvang het net om ’n interne ANC-wedloop te wen,” skryf Zuma. “Jou brief gee geloofwaardigheid aan die vermoede dat jy poog om diegene uit ons eie geledere by te staan wat betrokke is by pogings om die ANC te vernietig ten einde dit te oorhandig om ’n instrument van wit monopoliekapitaalbelange te word.”